               26.3.2021

               BG

               Официален вестник на Европейския съюз

               C 108/126

      P8_TA(2019)0224
      Всеобхватно споразумение между ЕС и Узбекистан
      Препоръка на Европейския парламент от 26 март 2019 г. до Съвета, Комисията и заместник-председателя на Комисията/върховен представител на Съюза по въпросите на външните работи и политиката на сигурност относно новото всеобхватно споразумение между ЕС и Узбекистан (2018/2236(INI))
      (2021/C 108/12)

         Европейският парламент,

                  —

                  като взе предвид член 218 от Договора за функционирането на Европейския съюз (ДФЕС),

                  —

                  като взе предвид Решение (ЕС) 2018/… на Съвета от 16 юли 2018 г. за упълномощаване на Европейската комисия и на върховния представител на Съюза по въпросите на външните работи и политиката на сигурност да започнат преговори и да договорят, от името на Съюза, разпоредбите, които попадат в областите на компетентност на Съюза, на Всеобхватно споразумение между Европейския съюз и неговите държави членки, от една страна, и Република Узбекистан, от друга страна (10336/18),

                  —

                  като взе предвид решението на представителите на правителствата на държавите членки, заседаващи в рамките на Съвета, от 16 юли 2018 г. за упълномощаване на Европейската комисия да започне преговори и да договори, от името на държавите членки, разпоредбите, които попадат в областите на компетентност на държавите членки, на Всеобхватно споразумение между Европейския съюз и неговите държави членки, от една страна, и Република Узбекистан, от друга страна (10337/18),

                  —

                  като взе предвид указанията за водене на преговори на Съвета от 16 юли 2018 г. (10601/18 EU Restricted), предадени на Парламента на 6 август 2018 г.,

                  —

                  като взе предвид действащото споразумение за партньорство и сътрудничество (СПС) между ЕС и Република Узбекистан, което е в сила от 1999 г.,

                  —

                  като взе предвид Меморандума за разбирателство между ЕС и Узбекистан в областта на енергетиката, подписан през януари 2011 г.,

                  —

                  като взе предвид насоките на ЕС за насърчаване и защита на упражняването на всички човешки права от лесбийките, гейовете, бисексуалните, трансполовите и интерсексуалните лица (ЛГБТИ), приети от Съвета през 2013 г.,

                  —

                  като взе предвид своята законодателна резолюция от 14 декември 2016 г. относно проекта на решение на Съвета относно сключване на Протокол към Споразумението за партньорство и сътрудничество за установяване на партньорство между Европейските общности и техните държави членки, от една страна, и Република Узбекистан, от друга страна, за изменение на Споразумението с цел разширяване на приложното поле на неговите разпоредби по отношение на двустранната търговия с текстилни изделия с оглед изтичането на срока на действие на двустранното споразумение относно текстилните изделия (1),

                  —

                  като взе предвид своята незаконодателна резолюция от 14 декември 2016 г. относно проекта на решение на Съвета относно сключването на Протокол към Споразумението за партньорство и сътрудничество за установяване на партньорство между Европейските общности и техните държави членки, от една страна, и Република Узбекистан, от друга страна, за изменение на споразумението с цел разширяване на приложното поле на неговите разпоредби по отношение на двустранната търговия с текстилни изделия с оглед изтичането на срока на действие на двустранното споразумение относно текстилните изделия (2),

                  —

                  като взе предвид своята резолюция от 23 октомври 2014 г. относно правата на човека в Узбекистан (3),

                  —

                  като взе предвид своите резолюции от 15 декември 2011 г. относно настоящото положение на стратегията на ЕС за Централна Азия (4) и от 13 април 2016 г. относно прилагане и преразглеждане на стратегията ЕС — Централна Азия (5),

                  —

                  като взе предвид съвместното съобщение на Комисията и на върховния представител на Съюза по въпросите на външните работи и политиката на сигурност от 19 септември 2018 г., озаглавено „Свързване на Европа и Азия — основни елементи за стратегия на ЕС“ (JOIN(2018)0031),

                  —

                  като взе предвид посещенията в Узбекистан на комисията по външни работи и на подкомисията по правата на човека на Парламента, съответно през септември 2018 г. и май 2017 г., както и редовните посещения в страната на делегацията в комитетите за парламентарно сътрудничество ЕС — Казахстан, ЕС — Киргизстан, ЕС — Узбекистан и ЕС — Таджикистан и за връзки с Туркменистан и Монголия,

                  —

                  като взе предвид резултатите от 13-ата среща на министрите на външните работи на ЕС и Централна Азия, проведена на 10 ноември 2017 г. в Самарканд, на която бяха разгледани двустранната програма (икономика, свързаност, сигурност и принципи на правовата държава) и регионални въпроси,

                  —

                  като взе предвид съвместното комюнике от 14-ата среща на министрите на външните работи на ЕС и Централна Азия, проведена на 23 ноември 2018 г. в Брюксел, озаглавено „EU-Central Asia — Working together to build a future of inclusive growth, sustainable connectivity and stronger partnerships“ (ЕС — Централна Азия — съвместни усилия за изграждане на бъдеще на приобщаващ растеж, устойчива свързаност и по-силни партньорства) (6),

                  —

                  като взе предвид предоставяната на Узбекистан без прекъсване помощ на ЕС за развитие в размер на 168 милиона евро за периода 2014 — 2020 г., финансовата помощ от Европейската инвестиционна банка (ЕИБ) и от Европейската банка за възстановяване и развитие (ЕБВР) и другите мерки на ЕС в подкрепа на мира и сигурността и на намаляването на ядрените отпадъци в страната,

                  —

                  като взе предвид Декларацията от Конференцията за Афганистан в Ташкент, състояла се на 26 и 27 март 2018 г. с домакин Узбекистан и председателствана съвместно с Афганистан, озаглавена „Peace process, security cooperation and regional connectivity“ (Процес на мир, сътрудничество в областта на сигурността и регионална свързаност),

                  —

                  като взе предвид стратегията за действия в пет приоритетни области за развитие на Узбекистан (стратегия за развитие) за периода 2017 — 2021 г.,

                  —

                  като взе предвид стъпките, направени от Узбекистан към по-отворено общество и по-голяма откритост в отношенията с неговите съседи след придобиването на независимост от Съветския съюз,

                  —

                  като взе предвид Целите на ООН за устойчиво развитие,

                  —

                  като взе предвид член 113 от своя Правилник за дейността,

                  —

                  като взе предвид доклада на комисията по външни работи (A8-0149/2019),

                  А.

                  като има предвид, че на 23 ноември 2018 г. ЕС и Узбекистан започнаха преговори за засилено споразумение за партньорство и сътрудничество, което да замени действащото споразумение за партньорство и сътрудничество между ЕС и Узбекистан, насочено към засилено и по-задълбочено сътрудничество в области от взаимен интерес и въз основа на споделени ценности, а именно демокрация, принципите на правовата държава, зачитане на основните свободи и принципите на добро управление, с цел да се насърчават устойчивото развитие и международната сигурност и да се предприемат ефективни действия във връзка с глобални предизвикателства като тероризма, изменението на климата и организираната престъпност;

                  Б.

                  като има предвид, че за да влезе в сила засиленото споразумение за партньорство и сътрудничество, е необходимо одобрението на Парламента;

                  1.

                  препоръчва следното на Съвета, Комисията и заместник-председателя на Комисията/върховен представител на Съюза по въпросите на външните работи и политиката на сигурност:

            Отношенията между ЕС и Узбекистан

                  а)

                  да приветстват поетите от Узбекистан ангажименти и предприетите от страната стъпки към по-отворено общество и равнището на действителна ангажираност в политическия диалог между ЕС и Узбекистан, вследствие на което бяха започнати преговорите за всеобхватно засилено споразумение за партньорство и сътрудничество; да подчертаят интереса на ЕС от задълбочаване на отношенията му с Узбекистан въз основа на общи ценности и да признаят ролята на Узбекистан като важен културен и политически мост между Европа и Азия;

                  б)

                  да осигурят редовен, задълбочен диалог и да наблюдават пълното изпълнение на политическите и демократичните реформи, насочени към създаването на независима съдебна власт — включително премахването на всички ограничения за независимостта на юристите — наистина независим парламент, сформиран в резултат на наистина конкурентни избори, защитата на правата на човека, равенството между половете и свободата на медиите, деполитизирането на службите за сигурност и гарантирането, че те се задължават да зачитат принципите на правовата държава, и активното участие на гражданското общество в процеса на реформа; да приветстват новите правомощия, дадени на Олий Мажлиса, и новите механизми за засилване на парламентарния контрол; да насърчават органите да изпълнят препоръките от доклада на Организацията за сигурност и сътрудничество в Европа/Бюрото за демократични институции и права на човека (ОССЕ/БДИПЧ) след парламентарните избори през 2014 г.;

                  в)

                  да подчертаят значението на устойчивите реформи и да предоставят значителна подкрепа за осъществяването им, въз основа на действащите и бъдещите споразумения, водещи до осезаеми резултати и насочени към решаването на политически, социални и икономически въпроси, с оглед по-специално на подобряване на управлението, осигуряването на пространство за наистина разнообразно и независимо гражданско общество, укрепване на зачитането на правата на човека, защита на малцинствата и уязвимите лица, в т.ч. лицата с увреждания, търсене на отговорност за нарушения на правата на човека и други престъпления и премахване на пречките пред предприемачеството;

                  г)

                  да признаят и подкрепят ангажимента на Узбекистан по отношение на текущите структурни, административни и икономически реформи за подобряване на стопанската среда, съдебната система и службите за сигурност, условията на труд и административната отговорност и ефикасност и да подчертаят значението на тяхното пълно и проверимо осъществяване; да приветстват либерализацията на операциите в чуждестранна валута и на валутния пазар; да подчертаят, че всеобхватният план за реформи на Узбекистан, а именно стратегията за развитие за периода 2017—2021 г., трябва да бъде изпълняван и подкрепен от мерки за улесняване на външната търговия и за подобряване на стопанската среда; да вземат предвид факта, че трудовата миграция и паричните преводи са ключови механизми за справяне с бедността в Узбекистан;

                  д)

                  да призоват настоятелно правителството на Узбекистан да осигури свободно осъществяване на дейността от страна на защитниците на правата на човека, гражданското общество, международните наблюдатели и организациите за правата на човека в стабилна от правна гледна точка и политически безопасна среда, като улеснят по-конкретно процеса на регистрация и създадат условия за правна защита в случай на отказ на регистрация; да призоват настоятелно правителството да осигури възможност за редовен, безпрепятствен и независим мониторинг на условията в затворите и центровете за задържане; да насърчат правителството да отправи покана към специалния докладчик на ООН относно изтезанията и други форми на жестоко, нечовешко или унизително отнасяне или наказание, да изпълни препоръката от последното му посещение през 2003 г. и да приведе националните закони и практики в съответствие с международното право и международните стандарти, като включи независим механизъм за мониторинг, осигуряващ безпрепятствен достъп до местата за задържане с цел мониторинг на отношението към лишените от свобода лица; да призоват органите да извършат щателно разследване на твърденията за изтезания и нечовешко отнасяне;

                  е)

                  да насърчават изграждането на толерантно, приобщаващо, плуралистично и демократично общество с надеждно правителство, като подкрепят постепенната либерализация при пълно спазване на Ръководните принципи на ООН за бизнеса и правата на човека и социално-икономическия напредък в полза на хората;

                  ж)

                  да приветстват освобождаването на политическите затворници, но да призоват настоятелно органите да им гарантират пълна реабилитация и достъп до правна защита и медицински грижи; да призоват за освобождаването на всички други политически затворници и лица, които са лишени от свобода или преследвани въз основа на политически мотивирани обвинения, като активисти в областта на правата на човека, активисти от гражданското общество и религиозни активисти, журналисти и политици от опозицията; да изразят загриженост относно случаите на дела, разглеждани при закрити врата, и да призоват настоятелно правителството да сложи край на подобни практики; да призоват настоятелно правителството бързо да измени разпоредбите в наказателния кодекс във връзка с екстремизма, които понякога се използват неправилно за криминализиране на изразяването на несъгласие; да приветстват поетите ангажименти за преустановяване на използването на обвинението за „нарушения на правилата в затворите“ за произволно удължаване на присъдите на политическите затворници; да гарантират, че всички политически затворници с присъди за криминални и други престъпления, получават копие от съдебното решение по съответното дело, за да имат възможност за достъп до правото си на обжалване и молба за реабилитация; да приветстват облекчаването на някои ограничения на свободата на мирни събрания и да насърчават освен това премахването на ограниченията на тези права, например задържането на мирни демонстранти, като по този начин се спазва Всеобщата декларация за правата на човека; да приветстват неотдавнашното посещение на специалния докладчик на ООН относно свободата на религията или убежденията;

                  з)

                  да отбележат, че Узбекистан бележи едва леко подобрение в индекса за свобода на печата на Репортери без граници през 2018 спрямо 2016 г. и да продължат да проявяват загриженост във връзка с цензурата, блокирането на уебсайтове, автоцензурата на журналисти и блогъри, тормоза — както онлайн, така и офлайн, и политически мотивираните обвинения в извършване на престъпления; да призоват органите на властта да преустановят натиска и наблюдението на медиите, да спрат блокирането на независими уебсайтове и да позволят на международни медии да акредитират кореспонденти и да работят в страната; да подкрепят и приветстват мерките, предприети за постигане на по-голяма независимост на медиите и на организациите на гражданското общество, например премахването на някои ограничения върху тяхната дейност, както и връщането на чуждестранните и международните медии и неправителствените организации (НПО), които преди не бяха допускани в страната; да приветстват новия закон за регистрацията на НПО, с който се облекчават някои процедури по регистрацията, както и някои изисквания за предварително разрешение за провеждането на дейности или срещи; да призоват настоятелно органите да приложат напълно този закон, включително като премахнат всички пречки за регистрацията на международни организации, и да насърчат органите да разгледат оставащите ограничения по отношение на работата на НПО, като утежнени изисквания за регистрация и вмешателско наблюдение;

                  и)

                  да приветстват напредъка по отношение на премахването на детския труд и постепенното премахване на принудителния труд, както и неотдавнашните посещения в Узбекистан на специалните докладчици на ООН и възстановяването на достъпа до страната за международни НПО, развиващи дейност в тази област; да посочат, че подпомаганият от държавата принудителен труд в секторите на памука и коприната и в други области продължава да бъде проблем; да очакват предприемането на стъпки от правителството на Узбекистан за изкореняване на всички форми на принудителен труд, отстраняване на първопричините за това явление, и по-специално системата на задължителни квоти, както и да търсят отговорност от местните органи, които мобилизират принудително работници от обществения сектор и студенти; да подчертаят, че са необходими повече усилия и допълнителни законови мерки за затвърдяване на напредъка в тази област с цел премахване на принудителния труд; да насърчават в това отношение по-нататъшно сътрудничество с Международната организация на труда (МОТ); да насърчават предоставянето на достъп до страната с цел посещение на специалния докладчик на ООН относно съвременните форми на робство; да подчертаят значението на усилията за създаване на устойчива верига на доставки на памук и на съвременни и устойчиви от гледна точка на околната среда технологии и земеделски практики за отглеждане на памук в страната; да подпомагат местните производители на памук с цел повишаване на ефективността на тяхното производство, като се опазва околната среда и се усъвършенстват трудовите практики с оглед на премахване на принудителния труд;

                  й)

                  да насърчат органите да увеличат действията за намаляване на безработицата в страната, в т.ч. чрез отваряне на частния сектор и укрепване на малките и средните предприятия; да приветстват в това отношение разширяването на програмата за обучение в областта на управлението и да насърчават допълнителни обучителни програми за предприемачи; да припомнят във връзка с това потенциала на младите хора в страната и тяхното относително високо равнище на образование; да насърчават популяризирането на образователните програми в областта на предприемачеството; да припомнят значението на програмите на ЕС като „Еразъм+“ за насърчаване на междукултурния диалог между ЕС и Узбекистан и за предоставяне на възможности за оправомощаване на студентите, които участват в тези програми, като положителни носители на промяната в тяхното общество;

                  к)

                  да продължат да провеждат годишни диалози по правата на човека, организирани от Европейската служба за външна дейност (ЕСВД) и в този контекст да настояват за разрешаването на отделни случаи, будещи безпокойство, включително на политически затворници; да договорят на годишна основа конкретни области преди всеки кръг на диалозите и да оценяват постигнатия напредък в съответствие със стандартите на ЕС, като интегрират въпросите, свързани с правата на човека, в дневния ред на всички други заседания и политики; да насърчават и правят оценка на спазването на международните инструменти в областта на правата на човека, ратифицирани от Узбекистан, и по-специално в рамките на ООН, ОССЕ и МОТ; да изразят отново загриженост по отношение на нерешените проблеми и неосъществяването на някои реформи; да насърчават органите да декриминализират сексуалните отношения по взаимно съгласие между лица от един и същ пол и да поощряват култура на толерантност към ЛГБТИ; да призоват органите на Узбекистан да спазват и насърчават правата на жените;

                  л)

                  да гарантират преразглеждане на паспортната система; да приветстват премахването на системата за „изходни визи“, които по-рано бяха изисквани от гражданите на Узбекистан, пътуващи извън Общността на независимите държави (ОНД); да приветстват съобщението на Узбекистан, че считано от януари 2019 г. страната няма да изисква повече визи от гражданите на държавите — членки на ЕС;

                  м)

                  да призоват органите да подобрят местната здравна система и да увеличат държавните ресурси за улесняване на внасянето на подобрения, тъй като положението се влоши значително, след като страната придоби независимост;

                  н)

                  да призоват настоятелно органите да предоставят необходимата подкрепа и да търсят сътрудничество и подкрепа от международни партньори, за да може Узбекистан, и по-специално автономната Република Каракалпакстан, да продължат да се справят с икономическите, социалните и здравните последици от екологичното бедствие в Аралско море, като прилагат устойчиво управление на водите и политики и практики на опазване, както и надежден поетапен план за почистване за региона; да приветстват положителното развитие в регионалното сътрудничество в областта на водата, по-специално с Таджикистан и Казахстан, учредяването за региона на Аралско море на многостранния партньорски доверителен фонд на ООН за сигурност на хората, както и проявената ангажираност от страна на органите; да продължат да подкрепят усилията за подобряване на напоителната инфраструктура;

                  о)

                  да признаят новата външна политика на Узбекистан, която доведе до подобрения в сътрудничеството със съседните държави и международните партньори, по-специално по отношение на насърчаването на стабилността и сигурността в региона, управлението на границите и водите, обозначаването на границите и енергетиката; да подкрепят положителната ангажираност на Узбекистан в мирния процес в Афганистан;

                  п)

                  да приветстват продължаващия ангажимент на Узбекистан за поддържане на свободната от ядрено оръжие зона в Централна Азия; да припомнят ангажимента на ЕС да подпомогне Узбекистан за третирането на токсичните и радиоактивните отпадъци; да насърчат Узбекистан да подпише Договора за забрана на ядрените оръжия;

                  р)

                  да вземат предвид важната роля на Узбекистан в предстоящия преглед на стратегията ЕС — Централна Азия, като прилагат принципа на диференциация;

                  с)

                  да признаят основателните опасения на Узбекистан по отношение на сигурността и да задълбочат сътрудничеството в подкрепа на управлението на кризи, предотвратяването на конфликти, интегрираното управление на границите и усилията за борба с водещата до насилие радикализация, тероризма, организираната престъпност и незаконната търговия с наркотици, като същевременно се поддържат принципите на правовата държава, включително защитата на правата на човека;

                  т)

                  да осигурят ефективно сътрудничество в борбата срещу корупцията, изпирането на пари и отклонението от данъчно облагане;

                  у)

                  да обвържат предоставянето на помощ за Узбекистан от инструментите на ЕС за външно финансиране и чрез заеми от ЕИБ и от ЕБВР с постигането на по-нататъшен напредък в реформите;

                  ф)

                  да подкрепят ефективното прилагане на основните международни конвенции, необходими за предоставяне на статут по Общата система за преференции (ОСП+);

                  х)

                  да подкрепят усилията на Узбекистан за започване на процес на присъединяване към Световната търговска организация (СТО) с цел по-добро интегриране на страната в световната икономика и подобряване на стопанската ѝ среда, тъй като по този начин ще се привлекат повече преки чуждестранни инвестиции (ПЧИ);

                  ц)

                  да вземат предвид развитието на отношенията с други трети държави в контекста на изпълнението на инициативата на Китай „Един пояс, един път“ и да настояват за решаване на повдигащите загриженост въпроси в областта на правата на човека във връзка с тази инициатива, включително чрез разработването на насоки в това отношение;

            Ново всеобхватно споразумение

                  ч)

                  да използват преговорите по засиленото споразумение за партньорство и сътрудничество в подкрепа на реалния и устойчив напредък към отговорен и демократичен режим, който гарантира и защитава основните права на всички граждани и е насочен по-специално към осигуряването на благоприятна среда за гражданското общество, защитниците на правата на човека и независимостта на юристите; да гарантират, че преди приключването на преговорите Узбекистан е постигнал значим напредък в осигуряването на свобода на изразяване на мнение и свобода на мирни събрания и на свободно сдружаване в съответствие с международните стандарти, включително чрез премахване на пречките пред всички нови групи за регистрация и законно започване на дейност в страната, както и за получаване на чуждестранно финансиране;

                  ш)

                  да договорят съвременно, всеобхватно и амбициозно споразумение между ЕС и Узбекистан, което ще замени СПС от 1999 г., като се задълбочат контактите между хората, политическото сътрудничество, търговските и инвестиционните отношения и сътрудничеството в областта на устойчивото развитие, опазването на околната среда, свързаността, правата на човека и управлението и се допринесе за устойчивото икономическо и социално развитие на Узбекистан;

                  щ)

                  да подновят ангажимента за постигане на напредък по отношение на демократичните стандарти, принципите на добро управление и принципите на правовата държава, както и по отношение на зачитането на правата на човека и на основните свободи, в т.ч. свободата на религията или убежденията, и техните защитници;

                  аа)

                  да подкрепят подновените усилия на Узбекистан за многостранно и международно сътрудничество в областта на глобалните и регионалните предизвикателства, сред които международната сигурност и борбата със свързания с насилие екстремизъм, организираната престъпност, трафика на наркотици, управлението на водите, влошаването на състоянието на околната среда, изменението на климата и миграцията;

                  аб)

                  да гарантират, че всеобхватното споразумение улеснява и задълбочава регионалното сътрудничество и мирното разрешаване на конфликти във връзка със съществуващи противоречия, като създава условия за постигането на истински добросъседски отношения;

                  ав)

                  да затвърдят разпоредбите, свързани с търговските и икономическите отношения, като ги обвържат по-добре с разпоредби относно правата на човека и ангажимент за прилагане на Ръководните принципи на ООН за бизнеса и правата на човека, като същевременно осигурят механизми за оценка на отрицателните последици за правата на човека и за справяне с тези последици, от една страна, и насърчават принципите на пазарната икономика, включително правната сигурност, и независими и прозрачни институции, социален диалог и прилагане на трудовите стандарти на МОТ, за да се гарантират устойчиви ПЧИ и да се допринесе за диверсификацията на икономиката, от друга страна; да подобрят сътрудничеството в борбата срещу корупцията, изпирането на пари и отклонението от данъчно облагане и да гарантират, че активите, които понастоящем са замразени в няколко държави — членки на ЕС и на Европейското икономическо пространство (ЕИП), са върнати отговорно в полза на целия народ на Узбекистан;

                  аг)

                  да подсилят аспектите на междупарламентарното сътрудничество в рамките на разполагащ със съответните правомощия комитет за парламентарно сътрудничество в областта на демокрацията, принципите на правовата държава и правата на човека, включително пряката отчетност на представителите на Съвета за сътрудничество и на Комитета за парламентарно сътрудничество;

                  ад)

                  да гарантират участието на всички имащи отношение участници, включително гражданското общество, както по време на етапа на преговорите, така и на етапа на изпълнение на споразумението;

                  ае)

                  да включат разпоредби относно възможността за прекратяване на сътрудничеството в случай на нарушение на съществени елементи от някоя от двете страни, по специално що се отнася до зачитането на демокрацията, правата на човека и принципите на правовата държава, като се предвиди консултация с Европейския парламент в подобни случаи; да създадат независим механизъм за мониторинг и подаване на жалби, чрез който на засегнатото население и на неговите представители да се осигури ефективен инструмент за преодоляване на последиците за правата на човека и за мониторинг на изпълнението;

                  аж)

                  да гарантират, че Европейският парламент участва активно в мониторинга на изпълнението на всички части на засиленото споразумение за партньорство и сътрудничество, след като то влезе в сила, да провеждат консултации в този контекст, като гарантират, че Парламентът и гражданското общество са надлежно информирани за изпълнението на засиленото споразумение за партньорство и сътрудничество от ЕСВД, и да реагират подобаващо;

                  аз)

                  да осигурят предаването на всички свързани с преговорите документи на Европейския парламент при спазване на правилата за поверителност, за да се създадат условия за подобаващ контрол на процеса на преговори от страна на Парламента; да изпълняват междуинституционалните задължения, произтичащи от член 218, параграф 10 от ДФЕС, и периодично да предоставят актуална информация на Парламента;

                  аи)

                  да започнат да прилагат засиленото споразумение за партньорство и сътрудничество само след като Парламентът го одобри;

                  ай)

                  да проведат кампания за осведомяване на обществеността, в която се изтъкват очакваните положителни резултати от сътрудничеството в полза на гражданите на ЕС и на Узбекистан и която ще задълбочи също така контактите между хората;

            o
      o o

                  2.

                  възлага на своя председател да предаде настоящата препоръка съответно на Съвета, Комисията и заместник-председателя на Комисията/върховен представител на Съюза по въпросите на външните работи и политиката на сигурност, както и на президента, правителството и парламента на Република Узбекистан.

         (1)  ОВ C 238, 6.7.2018 г., стр. 394.

         (2)  ОВ C 238, 6.7.2018 г., стр. 51.

         (3)  ОВ C 274, 27.7.2016 г., стр. 25.

         (4)  ОВ C 168 E, 14.6.2013 г., стр. 91.

         (5)  ОВ C 58, 15.2.2018 г., стр. 119.

         (6)  https://eeas.europa.eu/headquarters/headquarters-homepage/54354/joint-communiqué-european-union-–-central-asia-foreign-ministers-meeting-brussels-23-november_en


               26.3.2021

               BG

               Официален вестник на Европейския съюз

               C 108/133

      P8_TA(2019)0241
      Споразумение за институционална рамка между Европейския съюз и Конфедерация Швейцария
      Препоръка на Европейския парламент от 26 март 2019 г. до Съвета, Комисията и върховния представител на Съюза по въпросите на външните работи и политиката на сигурност и заместник-председател на Комисията относно Споразумението за институционална рамка между Европейския съюз и Конфедерация Швейцария (2018/2262(INI))
      (2021/C 108/13)

         Европейският парламент,

                  —

                  като взе предвид член 218 от Договора за функционирането на Европейския съюз,

                  —

                  като взе предвид решението на Съвета от 6 май 2014 г. за разрешаване на преговори по споразумение между ЕС и Швейцария относно институционална рамка, уреждаща двустранните отношения, и началото на преговорите на 22 май 2014 г.,

                  —

                  като взе предвид заключенията на Съвета от 28 февруари 2017 г. относно отношенията на ЕС с Конфедерация Швейцария,

                  —

                  като взе предвид заключенията на Съвета от 14 декември 2010 г. и 20 декември 2012 г. относно отношенията на ЕС със страните от ЕФТА,

                  —

                  като взе предвид Споразумението от 1 януари 1994 г. за Европейско икономическо пространство (ЕИП) (1),

                  —

                  като взе предвид, че през декември 1992 г. швейцарските граждани отхвърлиха на референдум с 50,3 % участието в ЕИП, през юни 1997 г. — инициативата „Преговори за членство в ЕС: нека хората да решат“ със 74 %, а през март 2001 г. — инициативата „Да на Европа!“ — със 77 %,

                  —

                  като взе предвид Споразумението между ЕС и Швейцария относно търговията с емисии, подписано на 23 ноември 2017 г. (2),

                  —

                  като взе предвид рамката за сътрудничество между Европейската агенция по отбрана и Швейцария, подписана на 16 март 2012 г.,

                  —

                  като взе предвид споразумението между Швейцария и Евроюст относно съдебното сътрудничество, което беше подписано на 27 ноември 2008 г и влезе в сила на 22 юли 2011 г.,

                  —

                  като взе предвид споразумението между Швейцария и Европол за сътрудничество между полицейските органи в предотвратяването на тежката и организираната международна престъпност и тероризъм и борбата срещу тях, подписано на 24 септември 2004 г. и влязло в сила на 1 март 2006 г., както и разширяването на областта на неговото прилагане от 1 януари 2008 г.,

                  —

                  като взе предвид Споразумението от 21 юни 1999 г. между Европейската общност и нейните държави членки, от една страна, и Конфедерация Швейцария, от друга страна, относно свободното движение на хора (3), и по-специално приложение I относно свободното движение на хора и приложение III относно признаването на професионални квалификации,

                  —

                  като взе предвид Протокола от 27 май 2008 г. към Споразумението между Европейската общност и нейните държави членки, от една страна, и Конфедерация Швейцария, от друга, относно свободното движение на хора във връзка с участието на Република България и Румъния като договарящи страни след присъединяването им към Европейския съюз (4),

                  —

                  като взе предвид Споразумението от 25 юни 2009 г. между Европейската общност и Конфедерация Швейцария за опростяване на проверките и формалностите при превоза на стоки и за митнически мерки за сигурност (5),

                  —

                  като взе предвид гражданската инициатива във Федерация Швейцария от 9 февруари 2014 г., на която 50,3 % от швейцарците подкрепиха предложенията за повторно въвеждане на квоти за имиграция по отношение на Европейския съюз, за национални преференции при попълването на свободни работни места и за ограничаване на правата на имигрантите на социални помощи;

                  —

                  като взе предвид Споразумението за свободна търговия между ЕС и Швейцария от 1972 г. (6), което беше адаптирано и актуализирано през годините,

                  —

                  като взе предвид Споразумението между Европейската общност и Конфедерация Швейцария относно въздушния транспорт, което влезе в сила на 1 юни 2002 г. (7),

                  —

                  като взе предвид Споразумението между Европейската общност и Конфедерация Швейцария относно железопътния и автомобилен превоз на стоки и пътници, което влезе в сила на 1 юни 2002 г. (8),

                  —

                  като взе предвид преговорите по споразумения между ЕС и Конфедерация Швейцария в областта на електроенергията, както и на безопасността на хранителните стоки, безопасността на продуктите и общественото здравеопазване,

                  —

                  като взе предвид Решение за изпълнение (ЕС) 2018/2047 на Комисията от 20 декември 2018 г. относно еквивалентността на правната и надзорна уредба, приложима по отношение на фондовите борси в Швейцария, в съответствие с Директива 2014/65/ЕС на Европейския парламент и на Съвета (9),

                  —

                  като взе предвид 37-та съвместна междупарламентарна среща ЕС — Швейцария, проведена в Брюксел на 4 и 5 юли 2018 г.,

                  —

                  като взе предвид резолюциите си относно Швейцария, и по-специално резолюцията от 9 септември 2015 г. относно ЕИО — Швейцария: пречки пред пълното прилагане на вътрешния пазар (10), както и проекта на предложение за резолюция на комисията по вътрешния пазар и защита на потребителите на същата тема от 24 април 2018 г.,

                  —

                  като взе предвид своята резолюция от 15 февруари 2017 г. относно Годишния доклад относно управлението на единния пазар в рамките на европейския семестър за 2017 г. (11),

                  —

                  като взе предвид член 108, параграф 4 и член 52 от своя Правилник за дейността,

                  —

                  като взе предвид доклада на комисията по външни работи и становищата на комисията по международна търговия и на комисията по вътрешния пазар и защита на потребителите (A8-0147/2019),

                  А.

                  като има предвид, че настоящите отношения на Швейцария с ЕС се основават на сложен набор от около 20 основни секторни двустранни споразумения и около 100 други споразумения; като има предвид, че Швейцария участва само частично във всички четири свободи; като има предвид, че макар че в миналото тези споразумения задълбочиха сътрудничеството между ЕС и Швейцария в областта на вътрешния пазар, вътрешната сигурност и убежището, транспорта и данъчното облагане, в бъдеще този сложен набор от споразумения би могъл да загуби актуалността си, поради което прилагането на споразуменията би било по-малко релевантно, освен ако не бъде договорена всеобхватна рамка;

                  Б.

                  като има предвид, че по данни на Евростат през 2017 г. Швейцария е била третият по големина партньор на ЕС, що се отнася до износа на стоки, и четвъртият по големина, що се отнася до вноса на стоки;

                  В.

                  като има предвид, че Съветът заяви, че едно всеобхватно институционално споразумение с Швейцария следва да има за цел да защити хомогенността на вътрешния пазар и да гарантира правна сигурност за органите, гражданите и икономическите оператори;

                  Г.

                  като има предвид, че Федералният съвет на Швейцария желае да сключи институционално споразумение с ЕС, което да гарантира правна сигурност в областта на достъпа до пазара и да запазва швейцарския просперитет, независимост и правна система (12); като има предвид, че Федералният съвет на Швейцария обяви консултация със заинтересованите страни въз основа на текста, договорен между преговарящите страни на 23 ноември 2018 г.;

                  Д.

                  като има предвид, че за да се стимулират растежът и конкурентоспособността и да се създадат работни места, за да се съживи европейската икономика, е необходим добре функциониращ и ефективен единен пазар, основан на силно конкурентоспособна, социална пазарна икономика; като има предвид, че законодателството в областта на единния пазар трябва да бъде правилно транспонирано, прилагано и изпълнявано, за да могат държавите членки и Швейцария да се възползват в пълна степен от предимствата;

                  Е.

                  като има предвид, че Швейцария изрази желанието си да остави задължителните разпоредби относно държавните помощи за бъдещо споразумение за достъп до пазара и да има достъп до единния пазар на електроенергия;

                  Ж.

                  като има предвид, че на 28 септември 2018 г. Федералният съвет одобри втория швейцарски принос за редица държави — членки на ЕС, в размер на 1,3 милиарда швейцарски франка за десетгодишен период, и понастоящем очаква положително решение от Федералното събрание;

                  З.

                  като има предвид, че Швейцария членува в Европейската агенция за околна среда;

                  И.

                  като има предвид, че Швейцария ратифицира участието си в европейските програми за спътникова навигация „Галилео“ и EGNOS;

                  Й.

                  като има предвид, че участието на Швейцария в рамковата програма на ЕС за научни изследвания „Хоризонт 2020“ и предходната Седма рамкова програма (РП7) е ценно за всички участващи страни поради високото качество на предложенията;

                  К.

                  като има предвид, че на 27 май 2015 г. Швейцария и ЕС подписаха допълнителен протокол към споразумението за облагане с данък върху доходите от спестявания, което изисква от септември 2018 г. двете страни автоматично да обменят информация относно финансовите сметки на пребиваващи на тяхна територия жители на другата страна; като има предвид, че ЕС включи Швейцария в приложение II към заключенията на Съвета от 5 декември 2017 г. относно държавите, поели ангажимент да прилагат принципите за добро управление в областта на данъчното облагане, да разгледат въпросите, свързани с прозрачността, справедливото данъчно облагане и мерките за борба с намаляване на данъчната основа и прехвърлянето на печалби (BEPS)“;

                  Л.

                  като има предвид, че Швейцария сътрудничи в избрани части на Общата външна политика и политика за сигурност (ОВППС) и участва в гражданските и военните мироопазващи мисии на общата политика за сигурност и отбрана (ОПСО), по-специално в Украйна и Мали; като има предвид, че рамката за сътрудничество между Европейската агенция по отбрана (EDA) и Швейцария, подписана на 16 март 2012 г., дава възможност за обмен на информация и предвижда съвместни дейности в областта на научните изследвания и технологиите и проектите и програмите за въоръжаване;

                  М.

                  като има предвид, че Швейцария е част от Шенгенското пространство от началото на неговото прилагане в Швейцария през декември 2008 г.;

                  Н.

                  като има предвид, че Швейцария участва в Шенгенската информационна система (ШИС), Визовата информационна система (ВИС) и системата „Евродак“ за дактилоскопични отпечатъци на лица, търсещи убежище, и ще участва в бъдещата система за влизане/излизане (СВИ), която ще регистрира преминаването на външните граници на ЕС, и системата на ЕС за информация за пътуванията и разрешаването им (ETIAS), която осигурява сигурност преди пътуване и проверка за незаконна миграция на граждани на трети държави, освободени от изискването за виза;

                  О.

                  като има предвид, че въз основа на споразумението за асоцииране от Дъблин, Швейцария е асоциирана към части от правото на ЕС в областта на убежището; като има предвид, че Швейцария дава финансов и оперативен принос към Frontex от 2010 г.;

                  П.

                  като има предвид, че през 2017 г. населението на Швейцария в размер на 8,48 милиона души включваше 2,13 милиона чуждестранни граждани, от които 1,4 милиона от държави — членки на ЕС, и от Европейската асоциация за свободна търговия (ЕАСТ); като има предвид, че 320 000 граждани на ЕС пътуват всеки ден до Швейцария от своето местожителство и обратно; като има предвид, че 750 000 швейцарски граждани живеят в чужбина, от които 450 000 в ЕС;

                  Р.

                  като има предвид, че през 2009 г. Швейцария се съгласи да продължи двустранното споразумение между ЕС и Швейцария от 1999 г. относно свободното движение на хора, което предоставя на швейцарските граждани и на гражданите на ЕС правото свободно да избират своето място на работа и местожителство в рамките на националните територии на договарящите страни;

                  С.

                  като има предвид, че чуждестранните дружества са задължени да спазват минималните условия на труд в Швейцария при командироване на чуждестранни работници в Швейцария; като има предвид, че основният изпълнител носи правната отговорност да гарантира, че подизпълнителите спазват швейцарските разпоредби в областта на пазара на труда;

                  Т.

                  като има предвид, че през 2002 г. Швейцария въведе „съпътстващи мерки“, със заявената цел да защити заплатите, условията на труд и социалните стандарти в Швейцария, които мерки ЕС счита за несъответстващи на Споразумението за свободно движение на хора;

                  У.

                  като има предвид, че прилагането на Директивата (2004/38/EO) на ЕС относно правата на гражданите и правата на гражданите на ЕС на социални придобивки и права на установяване породиха опасения в Швейцария;

                  Ф.

                  като има предвид, че Швейцария е член на ЕАСТ от 1960 г. и на Организацията на обединените нации от 2002 г.;

                  Х.

                  като има предвид, че инициативата „Швейцарско право, не чужди съдии“ (позната като инициативата за самоопределение) беше отхвърлена със 66 % на всеобщо гласуване, както и от всички кантони на 25 ноември 2018 г.;

                  Ц.

                  като има предвид, че Швейцария е поела ангажимент за политическа неутралност и като такава е била домакин на редица международни преговори, насочени към постигане на мирни решения на въоръжени конфликти по света;

                  Ч.

                  като има предвид, че в края на 2018 г. Комисията удължи с шест месеца решението си да признае, че местата за търговия в Швейцария отговарят на изискванията за спазване на задължението за търговия на акции, предвидено в Директивата (2004/39/ЕО) и Регламента ((ЕС) № 600/2014) относно пазарите на финансови инструменти;

                  Ш.

                  като има предвид, че Интерпарламентарният съюз е със седалище в Женева;

                  Щ.

                  като има предвид, че в Швейцария са установени седалищата на 25 основни международни организации и конференции, повечето от които в Женева;

                  АА.

                  като има предвид, че стотици международни неправителствени организации са със седалище в Швейцария и предоставят съвети на ООН и на други неправителствени организации;

                  АБ.

                  като има предвид, че Швейцария планира да проведе федерални избори на 20 октомври 2019 г.;

                  1.

                  отправя следните препоръки към Съвета, Комисията и заместник-председателя на Комисията/върховен представител на Съюза по въпросите на външните работи и политиката на сигурност:

                              а)

                              подчертава, че Швейцария и ЕС се радват на близко, широко и всеобхватно партньорство, което е взаимноизгодно и се основава на обща културна история и споделени ценности, и че икономическите, политическите, социалните, екологичните, научните и междуличностните връзки могат да служат за пример, като припомня уникалната културна и географска близост между тях;

                              б)

                              подчертава, че Швейцария е силно интегрирана с ЕС, е партньор със сходно мислене и споделя европейските регионални и световни предизвикателства с ЕС; приветства изявлението на Швейцария, че е в неин интерес да се поднови и консолидира двустранният подход и да се изграждат все по-тесни връзки;

                              в)

                              отбелязва, че ЕС е основният търговски партньор на Швейцария, като на него се падат 52 % от износа и над 71 % от вноса на тази страна, и че обемът на търговията със стоки съгласно действащите двустранни търговски споразумения е не по-малко от 1 милиард швейцарски франка дневно (13); като има предвид, че Швейцария е третият по големина търговски партньор на ЕС, като на нея се падат 7 % от търговията със Съюза; счита, че значителната степен на интеграция на Швейцария с вътрешния пазар на ЕС е ключов фактор за икономически растеж, което прави ЕС най-важният икономически и търговски партньор на Швейцария;

                              г)

                              подчертава, че ЕС е проявил голяма гъвкавост в преговорите за Споразумение за институционална рамка (СИР) и че това трябва да бъде признато от всички заинтересовани страни;

                              д)

                              настоятелно призовава за сключването на двустранното СИР във възможно най-кратък срок с цел да се осигури съгласуваност на съществуващия сложен набор от двустранни споразумения, включително като се създаде механизъм за уреждане на спорове; приветства споразумението на преговарящите по окончателния текст на споразумението; призовава швейцарския Федерален съвет да вземе решение за сключване на споразумението, веднага след като консултацията със заинтересованите страни бъде положително приключена в това отношение;

                              е)

                              припомня, че създаването на обща институционална рамка за съществуващи и бъдещи споразумения, които позволяват участието на Швейцария в единния пазар на ЕС, с цел да се гарантира хомогенност и правна сигурност за гражданите и предприятията, продължава да бъде предварително условие за по-нататъшното развитие на секторния подход; подчертава, че след четири години на преговори е настъпил моментът за сключване на Споразумението за институционална рамка (СИР); счита, че сключването на споразумението ще даде възможност на всеобхватното партньорство между ЕС и Швейцария да разгърне пълния си потенциал;

                              ж)

                              потвърждава необходимостта от споразумение за институционалната рамка, тъй като отношенията между ЕС и Швейцария се основават на сложна система от 120 секторни споразумения, а гарантирането на допълнителна съгласуваност и правна сигурност би било от полза за всички страни;

                              з)

                              призовава страните да организират възможно най-скоро междупарламентарна среща на законодателите от ЕС и от Швейцария с цел обсъждане на всички въпроси, свързани с това споразумение;

                              и)

                              изразява съжаление относно факта, че Комисията предаде договорения текст на Рамковото споразумение между ЕС и Швейцария на комисията по външни работи и на комисията по международна търговия едва на 6 февруари 2019 г., въпреки че той беше финализиран през ноември 2018 г.;

                              й)

                              потвърждава, че здравите връзки между ЕС и Швейцария надхвърлят икономическата интеграция и разширяването на единния пазар и допринасят за стабилност и просперитет за благото на всички граждани и предприятия, включително на малките и средните предприятия (МСП); подчертава, че е важно да се гарантира правилното функциониране на единния пазар, за да се създадат условия на равнопоставеност и нови работни места;

                              к)

                              счита, че осигуряването на СИР с Швейцария е от голямо значение, тъй като би гарантирало правна сигурност както за Швейцария, така и за ЕС, динамично включване на достиженията на правото на ЕС, по-добър достъп до вътрешния пазар за Швейцария в полза и на двете страни, и юрисдикцията на Съда на Европейския съюз в случай на нерешени спорове, свързани с прилагането или тълкуването на СИР;

                              л)

                              приветства решението на Комисията от 20 декември 2018 г. да признае местата за търговия в Швейцария като допустими за целите на съответствието със задължението за търговия по отношение на акции, предвидено в директивата (14) и регламента (15) относно пазарите на финансови инструменти (ДПФИ II/РПФИ); подчертава, че тази еквивалентност е ограничена до 30 юни 2019 г., но може да бъде продължена, при условие че е постигнат напредък по отношение на подписването на споразумение, установяващо тази обща институционална рамка;

                              м)

                              подчертава успоредно със Съвета, че свободното движение на хора е основен и неподлежащ на преговори стълб на политиките на ЕС и на вътрешния пазар, и че четирите свободи на вътрешния пазар са неделими; изразява съжаление по повод на непропорционалните едностранни „съпътстващи мерки“ от швейцарска страна, които са в сила от 2004 г.; приканва Швейцария, която счита, че съпътстващите мерки са важни, да търси решение, което е напълно съвместимо със съответните инструменти на ЕС; призовава Швейцария също така да разгледа възможността за съкращаване на срока за прилагане на преходните мерки, отнасящи се до работниците от Хърватия, като взема предвид икономическите ползи от свободното движение на хора между ЕС и Швейцария;

                              н)

                              отбелязва прилагането на инициативата „преференции в олекотен вариант“ и факта, че Съветът обмисля възможността приетият от Швейцарската федерална асамблея в резултат на това текст от 16 декември 2016 г. да бъде приложен по начин, който да е съвместим с правата на гражданите на ЕС съгласно ССДХ, ако необходимото постановление за прилагането изясни нерешените открити въпроси, например правото на информация относно свободните работни места и спазването на правата на пограничните работници; припомня обаче, че въпросът за миграцията на граждани от трети държави не следва да се смесва със свободното движение на хора, залегнало в Договорите; подчертава необходимостта да се наблюдава отблизо прилагането на въпросното постановление, за да се оцени съответствието му със Споразумението относно свободното движение на хора;

                              о)

                              подчертава, че Швейцария е силно облагодетелствана от демократичното и конкурентно развитие на своите европейски съседи и че следователно нейните финансови вноски за програми като Кохезионния фонд са в неин собствен интерес и следва да бъдат продължени, и приветства положителните резултати от този принос в получаващите го държави членки; припомня, че Швейцария извлича значителни ползи от участието си в единния пазар; подчертава, че бъдещият принос на Швейцария към сближаването на ЕС е от съществено значение и следва да бъде чувствително засилен, по аналогия с примера, който дават ЕИП/Норвегия;

                              п)

                              приветства оживения вътрешен дебат относно сътрудничеството с ЕС, който се провежда в Швейцария; предлага обаче Швейцария да се опита да обясни още по-добре на своите граждани множеството осезаеми ползи, които те извличат от достъпа си до вътрешния пазар, и необходимостта по-тясно сътрудничество с ЕС;

                              р)

                              настоятелно призовава след като бъде сключено, СИР да бъде незабавно представено на Европейския парламент, държавите членки и на швейцарския парламент за одобрение, и да бъде подложено на референдум от швейцарските гласоподаватели в съответствие с швейцарската Конституция;

                              с)

                              отбелязва, че 1,4 млн. граждани на ЕС живеят в Швейцария, докато над 450 000 швейцарски граждани живеят в ЕС;

                              т)

                              припомня, че след референдума от 9 февруари 2014 г. швейцарският парламент прие изменение на Закона за чужденците през 2016 г. за прилагане на член 121а от Федералния конституционен закон, което влезе в сила на 1 юли 2018 г.; подчертава, че е от съществено значение Федералният съвет да обърне специално внимание на прилагането на член 121а, за да бъде застрашено правото на гражданите на ЕС на свободно движение;

                              у)

                              изразява съжаление относно всякакви инициативи на равнище кантони или на национално равнище, които биха могли да доведат до ограничаване на достъпа до швейцарския пазар на труда за работници от ЕС, по-специално трансгранични работници, като по този начин се подкопават правата на гражданите на ЕС по Споразумението относно свободното движение на хора и сътрудничеството между ЕС и Швейцария;

                              ф)

                              силно приветства политическата декларация относно намеренията за осъвременяване на Споразумението за държавните поръчки и Споразумението за свободна търговия между ЕС и Швейцария от 1972 г., и подкрепя амбицията за постигане на ревизирано търговско партньорство, което да включва области, като например услугите, които са извън обхвата на Споразумението за институционална рамка и са обхванати само частично от Споразумението относно свободното движение на хора (ССДХ), включително цифровите аспекти, правата върху интелектуалната собственост (ПИС), улесняването на търговията, взаимното признаване на оценките за съответствието и обществените поръчки, в допълнение към глава относно търговията и устойчивото развитие; изисква по-нататъшно сътрудничество за постигане на по-добра защита на географските указания и разширяване на съвременния и надежден механизъм за уреждане на спорове между държавите, включен в проекта на Споразумението за институционална рамка, с цел обхващане на бъдещите двустранни търговски отношения и ефективно разрешаване на търговските спорове между страните;

                              х)

                              съзнава, че между ЕС и Швейцария няма всеобхватно споразумение за услугите и че услугите са обхванати само частично от ССДХ, което показва наличието на потенциал за по-нататъшно развитие;

                              ц)

                              приема за сведение преразгледания закон за обществените поръчки, приет през 2017 г. в кантон Тичино, който следва да бъде в съответствие с разпоредбите на Споразумението за държавните поръчки на Световната търговска организация и съответното секторно споразумение между ЕС и Швейцария, влязло в сила през 2002 г.; силно насърчава възлагащите органи да третират доставчиците на стоки и услуги от ЕС по недискриминационен начин, включително в случаите на възлагане на обществени поръчки под определения праг;

                              ч)

                              настоятелно призовава за това да се даде възможност да продължи настоящата практика, при която таксиметрови дружества от държави — членки на ЕС, могат да предоставят услуги в Швейцария без ограничения, тъй като тази практика отдавна допринася за икономическото развитие в граничните швейцарски региони и е от взаимна полза;

                              ш)

                              счита, че реципрочността и справедливостта между държавите от ЕИП и Швейцария са необходими, за да могат и двете страни да се облагодетелстват от участието си в единния пазар;

                              щ)

                              отбелязва, че като цяло сътрудничеството в рамките на споразумението между ЕС и Швейцария за взаимно признаване по отношение на оценката на съответствието е задоволително; приветства последната актуализация на споразумението за взаимно признаване през 2017 г. и изразява надежда, че предстоящите актуализации могат да се осъществят бързо, когато бъдещото споразумение за институционална рамка разгърне пълния си потенциал;

                              аа)

                              приветства новото данъчно законодателство, което ще ограничи преференциалните данъчни режими и ще приближи практиките до международните стандарти, и се надява на положителни резултати от предстоящия референдум в Швейцария; подчертава необходимостта от продължаване на усилията за подобряване на сътрудничеството с цел провеждане на борба с избягването на данъци и повишаване на данъчната справедливост;

                              аб)

                              призовава Швейцария да продължи работата си по стратегията за цифрова Швейцария, с цел привеждането ѝ в съответствие с цифровия единен пазар на ЕС;

                              ав)

                              признава приноса за тясното партньорство между ЕС и Швейцария на двустранните секторни споразумения относно свободното движение на хора, пенсиите, околната среда, статистиката, съдебното и полицейско сътрудничество, Шенгенското пространство, убежището (Дъблин), ОВППС/ОПСО, спътниковата навигация, научните изследвания, гражданското въздухоплаване, наземния транспорт, взаимния достъп до пазара за договорените стоки и услуги, преработените селскостопански стоки, правната хармонизация, взаимното признаване, борбата с измамите, както и данъчното облагане и спестяванията; въпреки това настоява, че е крайно време за издигане на партньорството на по-високо ниво и предприемане на много по-всеобхватна и съществена стъпка в двустранните отношения чрез сключването на рамковото споразумение възможно най-скоро;

                              аг)

                              приветства факта, че от много дълго време насърчаването на мира, медиацията и мирното разрешаване на конфликти са важна част от външната политика на Швейцария; приветства значителната роля на Швейцария в изграждането на мира и участието ѝ в подпомагането за намирането на решения за кризите, улесняването на диалога, разгръщането на мерки за изграждане на доверие и помирение; приветства ролята на Швейцария като посредник при прилагането на сложни федерални структури и конституционни уредби, договорени в условия на мир, с цел улесняване на съвместното съществуване на различни етнически групи;

                              ад)

                              приветства участието и подкрепата на Швейцария в мисии на ЕС за сигурност и отбрана, като EUFOR ALTHEA, EULEX Косово, EUTM Мали и EUBAM Либия, както и в работата на Европейската агенция по отбрана; приветства тясното сътрудничество с Швейцария в областта на хуманитарната помощ, гражданската защита, борбата с тероризма и изменението на климата;

                              ае)

                              отбелязва приноса и сътрудничеството на Швейцария в контекста на миграцията към Шенгенското пространство и в изпълнението на Европейската програма за миграцията; насърчава Швейцария да стане част от Глобалния пакт за миграция и очаква това да се случи след съответното разискване в швейцарския парламент;

                              аж)

                              призовава Швейцария да приложи съответните директиви на ЕС, за да запази сегашното си равнище на социална закрила и равнище на заплатите, когато става въпрос за трансграничното предлагане на услуги;

                              аз)

                              подчертава, че е важно да се гарантира, че СИР между ЕС и Швейцария съдържа клауза за добро управление в областта на данъчното облагане, включително специфични правила за държавната помощ под формата на данъчно предимство, изисквания за прозрачност по отношение на автоматичния обмен на информация относно данъчното облагане и ефективната собственост, както и разпоредби срещу изпирането на пари;

                              аи)

                              приветства решението на Швейцария да се присъедини към съвместната работна група за действие в областта на киберпрестъпността към Европол през април 2018 г., като проактивна стъпка в борбата срещу международните заплахи от престъпления в кибернетичното пространство;

                              ай)

                              приветства асоциирането на Швейцария към цялата програма „Хоризонт 2020“ и изразява надежда за по-нататъшно сътрудничество в бъдещите научноизследователски програми;

                              ак)

                              настоятелно призовава Швейцария да се включи в преговори за асоциирането си към програмата „Еразъм +“;

                              ал)

                              приветства напредъка в изграждането на трансалпийската железопътна връзка, известна като „Новата железопътна връзка през Алпите“ (NRLA/ NEAT), инвестиция, финансирана с швейцарски средства, която е от полза и за ЕС;

                  2.

                  възлага на своя председател да предаде настоящата препоръка на Съвета, Комисията и на заместник-председателя на Комисията/върховен представител на Съюза по въпросите на външните работи и политиката на сигурност, както и на Федералната асамблея и Федералното събрание на Швейцарската конфедерация.

         (1)  ОВ L 1, 3.1.1994 г., стр. 3.

         (2)  ОВ L 322, 7.12.2017 г., стр. 3.

         (3)  ОВ L 114, 30.4.2002 г., стр. 6.

         (4)  ОВ L 124, 20.5.2009 г., стр. 53.

         (5)  ОВ L 199, 31.7.2009 г., стр. 24.

         (6)  ОВ L 300, 31.12.1972 г., стр. 189.

         (7)  ОВ L 114, 30.4.2002 г., стр. 73.

         (8)  ОВ L 114, 30.4.2002 г., стр. 91.

         (9)  ОВ L 327, 21.12.2018 г., стр. 77.

         (10)  ОВ C 316, 22.9.2017 г., стр. 192.

         (11)  ОВ C 252, 18.7.2018 г., стр. 164.

         (12)  https://www.eda.admin.ch/dam/dea/en/documents/fs/11-FS-Institutionelle-Fragen_en.pdf

         (13)  https://www.eda.admin.ch/dam/dea/en/documents/abkommen/InstA-Wichtigste-in-Kuerze_en.pdf

         (14)  ОВ L 173, 12.6.2014 г., стр. 349.

         (15)  ОВ L 173, 12.6.2014 г., стp. 84.